മെഡി. കോളേജില് നിന്ന് മോഷണം പോയ ഉപകരണം തിരികെയെത്തി തളിപ്പറമ്ബ്: കണ്ണൂര് ഗവ. മെഡിക്കല് കോളേജ് ഓപ്പറേഷന് തീയേറ്ററില് നിന്ന് കാണാതായ ഏഴ് ലക്ഷം രൂപ വിലമതിക്കുന്ന വീഡിയോ ലാവിങ്കോ സ്കോപ്പ് എന്ന ഉപകരണം മോഷ്ടാവ് തന്നെ തിരികെ കൊണ്ടു വച്ചു. ഈ ഉപകരണം കഴിഞ്ഞ ജൂണ് ഒന്പതിന് മോഷണം പോയതായി മെഡിക്കല് കോളേജ് അധികൃതര് പൊലീസില് പരാതി നല്കിയിരുന്നു. പൊലീസ് കേസെടുത്തുവെങ്കിലും അന്വേഷണം നടക്കുന്നതിനിടയിലാണ് ഇത് തിരികെയെത്തിയത്. ബുധനാഴ്ച രാത്രിയിലാണ് ഉപകരണം പഴയസ്ഥാനത്ത് കണ്ടതെന്ന് ഓപ്പറേഷന് തീയേറ്ററിലെ ജീവനക്കാര് അനസ്തീഷ്യാ വിഭാഗം മേധാവി ഡോ. ചാള്സിനെ അറിയിച്ചു. തുടര്ന്ന് മെഡിക്കല് കോളേജ് അധികൃതര് വിവരം പരിയാരം ഇന്സ്പെക്ടര് കെ.വി. ബാബുവിന്റെ ശ്രദ്ധയില്പെടുത്തി. ഇദ്ദേഹത്തിന്റെ നേതൃത്വത്തില് പൊലീസ് എത്തി ഇത് കസ്റ്റഡിയിലെടുക്കുകയായിരുന്നു. വിരലടയാള വിദഗ്ദ്ധര് എത്തി പരിശോധന നടത്തി.